**Nota informativă**

pentru aprobarea Regulamentului privind modul de acordare din bugetul de stat a compensațiilor familiilor cu copii, participanți în cadrul Programului de stat ”Prima casă”

|  |
| --- |
| 1. **Denumirea autorului și, după caz, a participanților la elaborarea proiectului** |
| Proiectul hotărîrii de Guvern ”Pentru aprobarea Regulamentului privind modul de acordare din bugetul de stat a compensațiilor familiilor cu copii, participanți în cadrul Programului de stat ”Prima casă”” a fost elaborat de Ministerul Finanțelor. |
| 1. **Condițiile ce au impus elaborarea proiectului de act normativ și finalitățile urmărite** |
| Prin aprobarea Legii nr.293 din 21 decembrie 2017 a fost lansat Programul de stat ”Prima casă”, care are drept scop facilitarea accesului persoanelor fizice la procurarea unei locuințe prin contractarea de credite ipotecare garantate parțial de stat.  Legea prevede participația proprie inițială la Program de cel puțin 10% din prețul de procurare a locuinței, restul creditului ipotecar, de rînd cu plățile aferente, urmînd a fi achitat într-o perioadă ce cel mult 25 ani,  Întru diminuarea poverii financiare a creditului ipotecar asupra angajaților instituțiilor bugetare s-a propus la etapa a doua compensarea parțială (50 la sută) din bugetul de stat a cheltuielilor efectuate în acest scop.  A treia etapă a acestui program propune proiectul un program de sprijin financiar pentru procurarea locuințelor de către familiile cu copii. Se prevede compensarea treptată din bugetul de stat a creditului ipotecar, de la 10% până la 100%, în funcție de numărul copiilor în familie.  Propunerile proiectului dat reprezintă atît o componentă socială, cît și una economică. Mecanismul acestui program este unul ideal în atingerea scopului de acordare a unui suport financiar către familiile cu copii în obținerea primei locuințe prin facilitarea accesului la credite ipotecare, menținerea forței de muncă calificate în țară, susținerea familiilor tinere cu copii, sporirea natalității și soluționarea problemei demografice.  Totodată, acesta va servi drept un stimulent pentru părinți plecați peste hotare de a se întoarce acasă, precum și un instrument de minimizare a achitării salariilor „în plic”. |
| 1. **Principalele prevederi ale proiectului și evidențierea elementelor noi** |
| Proiectul prevede aprobarea Regulamentului ce reglementează modul de stabilire a mărimii compensațiilor, procedura de acordare a compensațiilor și modul de utilizare a mijloacelor respective pe parcursul anului bugetar.  Regulamentul stabilește formula de calcul a compensațiilor oferite reieșind din costul maximal al unei locuințe de 1 milion lei - valoarea maximă de vînzare-cumpărare a bunurilor imobile eligibile în cadrul programului și compensarea treptată din bugetul de stat a unei părți din suma de bază a creditului ipotecar, după cum urmează:  pentru familiile cu 1 copil – 10%;  pentru familiile cu 2 copii – 25%;  pentru familiile cu 3 copii – 50%  pentru familiile cu 4 copii și mai mult – 100%.  În cazul în care beneficiarul se încadrează în ambele categorii de participanți (ca angajat al autorității bugetare/instituții bugetare și ca părinte cu copii), mărimea compensației cumulative nu poate depăși valoarea 100% din valoarea creditului ipotecar (suma principală), care nu include dobînzile aferente, comisionul de garantare și alte plăți bancare.  Dreptul la compensația lunară se acordă doar unui dintre părinți.  Conform prevederilor Regulamentului, odată cu majorarea numărului copiilor minori pe perioada beneficierii de compensații beneficiarii pot depune cereri noi de acordare a compensației. Totodată, la împlinirea de către copil a vîrstei de 18 ani, suma compensației se revizuiește automat.  Refuzul de a include solicitantul în lista potențialilor beneficiari de compensații poate interveni în cazul în care au fost introduse în Registru date personale eronate sau nevalabile.  Cererile de acordare a compensațiilor vor fi înregistrate în registrul electronic al cererilor de acordare a compensațiilor disponibil pe pagina web oficială a Programului de stat ”Prima casă”.  Transferul compensației se prevede a fi efectuat lunar, direct la contul bancar utilizat de către solicitant la instituția creditară pentru decontările aferente creditului ipotecar, pentru a garanta utilizarea conform destinației a mijloacelor alocate din bugetul de stat. |
| 1. **Fundamentarea economico-financiară** |
| Adoptarea proiectului de hotărîre va implica costuri financiare, care urmează a fi prevăzute anual în bugetul de stat.  Pentru anul 2018, volumul de alocații prevăzut în acest scop constituie 20 mil. lei, incluse în bugetul de stat pe anul curent. Suma respectivă va fi ajustată anual în funcție de solicitările parvenite de la autorități publice și resursele disponibile în buget și ulterior în limita cheltuielilor prevăzute în CBTM. |
| 1. **Avizarea și consultarea publică a proiectului** |
| În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul hotărîrii Guvernului „Pentru aprobarea Regulamentului privind modul  de acordare din bugetul de stat a compensațiilor persoanelor participante la Programul de stat „Prima casă”” a fost plasat pe pagina web oficială a Ministerului Finanțelor ([www.mf.gov.md](http://www.mf.gov.md)), în compartimentul ”Transparenţa decizională”.  După avizare de autoritățile și instituțiile interesate, proiectul urmează a fi prezentat pentru expertiză juridică și anticorupție.  **MINISTRU Octavian ARMAȘU** |